驾幸太学赋（以人安国泰大播儒风为韵）
朱休 (Tang)
皇帝念儒林之繁会。当天地之交泰。降万乘以爰来。使八方而咸赖。视其鼓箧之地。文在其中。礼于释菜之庭。化行乎外。睿想难踰。精搜典谟。属车连延。辗御陌而后入。翠华容裔。向文囿以前驱。台观惟新。墙垣尽饰。宗伯礼贤以蒇事。司成执经而奉职。端冕旒而䌽仗初立。始驻六龙。发声教而翠华未旋。以行万国。整衣裳之楚楚。习威仪之翼翼。入门而冠剑陆离。布位而貂蝉逼侧。若乃展先师之礼。示后进之人。张国容以贵道。阐文教以尊神。升夫子之堂。所谓以德行。行周公之礼。岂可不躬亲。不然者。何以自谦于至圣。而亲飨于陪臣哉。是以讲学斯陈。德音远播。念月将而日就。各呈材而切磋。龙颜不远。顾探索之惟勤。天步下临。曷斯须之敢惰。云布星攒。周回可观。彼儒风之习习。资睿思以安安。颐指于学海儒林。自因泽及。目击乎雄词丽藻。谁谓才难。恩下育而冬暖。命遐宣而昼寒。济时以勤学为先。居上以易俗称大。俾惰游者咸思于经籍。好勇者亦高其冠带。既而宣化毕。盛礼终。缴素志。播皇风。转龙旂于祥烟之表。返銮辂于瑞气之中。盛矣哉载笔之史。不纪乎教化之宫。